Modulasetilo wa komiti ya ditlhabololo kwa Tsetseng, Mme Direemeng Kgolo, a re motse wa bone o beilwe ka fa mosing mo o ka reng one ga o amiwe ke Tebelopele ya 2016.O ne a ikuela mo mopalamenteng wa kgaolo ya Letlhakeng Bophirima, Rre Filbert Nagafela, fa a ba etetse bosheng.Mme Kgolo a re kgaolo ya bone e e leng ya bofelo mo Kweneng, e tlhaelelwa ke didirisiwa tse dintsi. A re ga go na megala ya ditlhaeletsanyo, a tlatsa ka gore seo se ba paledisa go tshwaragana le Batswana ka bophara.O ne a bo a ikuela gore mopalamente a ba thuse gore megala ya Mascom le Orange e kgone go tshwara ka go nne ga go na sepe gotlhelele se se ba gokaganyang le ba masika le ditsala ntlheng e nngwe ya lefatshe leno.A re lenyora le ba apesitse kobo ka letshoba mo motseng wa bone, a re ga go sepe fela se se lolameng. A re metsi mo motseng ga a ise a ke a nne teng ke ka moo a reng ga a bone fa ba amiwa ke Tebelopele ya 2016 ka ba saletse kwa morago mo go sengwe le sengwe, a tlatsa ka gore ntleng ga metsi ga go na botsogo jo bo itekanetseng.